Matteus 27:1 Die belangrikste priesters en die ouderlinge het saam besluit dat Jesus doodgemaak moet word. Die hoogste regbank in die kerk van toe het daardie besluit geneem. Dit is die kerkmense wat van Jesus sê dat Hy dood moet! Sy eie broers. Dis die kerk wat besluit dat hulle niks meer met die Here Jesus te doen wil hê nie. Dis die kerk wat die beloofde Verlosser wat gekom het, verwerp. Hoe erg is dit! Hulle wat die HERE se Woord ken, wil nie die Verlosser van sonde en skuld erken nie. Ons sien hier tot in die kerk die verset om te aanvaar dat jy Christus nodig het om gered te word. Dikwels voel ons ons te goed om heeltemal deur Christus verlos te wil word. Dit voel nie goed om deur Christus in die ontdekkende lig van God se liefde geplaas te word nie. Dan sien jy by jouself die sondes, die swart plekke in jou lewe so helder en duidelik raak. Dit maak seer. Die Joodse leiers kon dit toe nie verdra nie. Hulle wil nie self heeltemal afgebreek word nie om hul hele lewe buite hulself by Christus te soek. Hulle wil Christus nie as hul Heer erken nie. Hulle wil eie baas bly. Hoe groot is die lyding vir die Here Jesus. Sy eie broers in die kerk veroordeel Hom. Hy sou ’n godslateraar wees! Matt 26:66. Hy die Sondelose. Hy wat 100% in liefde met Sy Vader leef. Hy bid aan die kruis: “Vader, vergeef hulle, want hulle weet nie wat hulle doen nie.” Lukas 24:34 Vanweë Sy werk kan ons vandag in Nederland saam bid vir gewas en arbeid.